Holger K. Nielsen (SF), 2014-01-23:
Jeg vil godt takke for den her debat, som har været saglig og konstruktiv, og det synes jeg er meget positivt.
Det afspejler jo også meget godt den store opbakning, der er til arbejdet i Europarådet her fra Folketingets side.
Perioden siden sidste debat i Folketinget i juni 2012 er fortsat i reformernes tegn for Europarådet.
En lang række forslag om strukturelle og administrative ændringer af organisationen er alle blevet gennemført.
Det har bl.a. medført nedbringelse af lønudgifterne i Europarådet og overgang til 2-årige budgetter.
Domstolens reformproces er også fortsat og har skabt resultater i form af en faldende sagsmængde.
Da domstolen havde flest sager – det var i august 2011 – var antallet af sager, der afventede afgørelse om videre behandling, 160.200.
I oktober 2013 var antallet faldet til 107.600.
Som led i den fortsatte reformproces blev tillægsprotokol 15 og 16 til menneskerettighedskonventionen vedtaget af medlemsstaterne i 2013.
Danmark har allerede undertegnet protokol 15 og overvejer for øjeblikket spørgsmålet om undertegnelse og ratifikation af protokol 16.
Europarådets nødvendige reformproces er endnu ikke afsluttet.
Spørgsmål om øget effektivitet og relevans vil fortsat være på dagsordenen i 2014.
Debatten i dag har bekræftet, at der er bred tilslutning til Europarådets reformarbejde og til ønsket om, at Europarådet fokusere på kerneområderne.
Det er menneskerettigheder, demokrati og retsstatsprincipper.
Regeringen vil derfor fortsat arbejde for flere ressourcer til kerneområderne inden for Europarådet.
Situationen i Rusland har fyldt meget på dagsordenen i organisationen i det forgangne halvandet år, bl.a. på grund af nationale lovgivningsinitiativer på områder såsom ngo'er, forsamlingsfrihed og lovgivning mod såkaldt homoseksuel propaganda.
Også Ukraine tiltrækker sig fortsat opmærksomhed, ikke mindst på grund af sagen mod forhenværende premierminister Julia Timosjenko.
Ukraine er genstand for Europarådets mest omfattende handlingsplan nogen sinde med henblik på at bistå landet med opfyldelsen af sine forpligtelser.
Kredsen af lande, der har problemer med at opfylde deres forpligtelser, er imidlertid væsentlig bredere, og arbejdet med gennem dialog og monitorering at rette op på situationen i disse lande vil fortsætte i det nye år med dansk medvirken.
På den tematiske side har diskrimination på baggrund af seksuel orientering været på dagsordenen i den seneste periode, men også vold mod kvinder og romaspørgsmål har fået opmærksomhed.
Andre temaer har været journalisters sikkerhed, ekstremisme, menneskerettighedsforkæmperes rolle, religionsfrihed og sameksistens og interkulturel og demokratisk dialog.
Den Parlamentariske Forsamling skal i juni vælge Europarådets generalsekretær for den næste 5-årige periode.
Jeg håber på en generalsekretær, som vil fortsætte de igangværende reformbestræbelser i Europarådet, og som entydigt opfylder junckerkriterierne om, at en generalsekretær bør nyde en høj grad af anerkendelse, have bestridt et embede som stats- og regeringschef eller lignende og være kendt bredt blandt Europas politikere og befolkninger.
Der må skelnes mellem de medlemsstater, der erkender, at de har problemer, og som er villige til at arbejde med Europarådet, og de medlemsstater, der har problemer, men som ikke erkender det, og som ikke forpligter sig til konkrete handlingsplaner.
Det sagde generalsekretær Jagland på mødet i Den Parlamentariske Forsamling i januar 2013, og den opfattelse deler regeringen.
Kan der ikke findes effektive og gennemførlige svar på konkrete udfordringer i berørte medlemsstater, så undergraves organisationens troværdighed.